31974R1709
L 180/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1709/74 НА КОМИСИЯТА
от 2 юли 1974 година
относно класифицирането на стоките в подпозиция 20.06 В I от Общата митническа тарифа
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност;
като взе предвид Регламент (ЕИО) № 97/69 на Съвета (1) от 16 януари 1969 г. относно мерките, които трябва да бъдат взети за еднаквото прилагане на номенклатурата на Общата митническа тарифа, последно изменен с Акта (2), приложен към Договора за присъединяване на нови държави-членки към Европейската икономическа общност и Европейската общност за атомна енергия, подписан в Брюксел на 22 януари 1972 г., и по-специално член 3 от него;
като има предвид, че трябва да се вземат мерки, за да се осигури еднакво прилагане на Общата митническа тарифа при класифицирането на черешите, които са временно консервирани в смес от вода и етилов алкохол, за ползване inter alia и в производството на шоколадови продукти;
като има предвид, че позиция № 08.11 от Общата митническа тарифа, приложена към Регламент (ЕИО) № 950/68 на Съвета (3) от 28 юни 1968 г. последно изменен с Регламент (ЕИО) № 1615/74 на Съвета (4) от 25 юни 1974 г., включва „плодове, временно консервирани (например посредством серен диоксид, в саламура или в сулфорирана вода или в други консервиращи разтвори), но негодни за незабавна консумация“;
като има предвид, че „обяснителните бележки“ към Брюкселската номенклатура поясняват, че гореупоменатата позиция № 08.11 се прилага по отношение на плодове, които са обработвани изключително, за да се осигури временното им консервиране по време на транспорта и складирането, преди те да бъдат използвани, при условие че плодовете остават негодни за незабавна консумация в това си състояние; като има предвид, че вследствие на това от тази позиция са изключени плодове, които са обработвани по начин, който не ги прави негодни за незабавна консумация;
като има предвид, че череши, поставени в смес от вода и етилов алкохол с достатъчно висока концентрация на алкохол за запазването на плодовете за ограничен период от време, по този начин не стават негодни за незабавна консумация; като има предвид че така третираните череши не могат да бъдат отнесени към позиция № 08.11;
като има предвид, че, от друга страна, подпозиция 20.06 B I от Общата митническа тарифа се прилага относно плодове, които са приготвени или консервирани по друг начин, съдържащи добавен алкохол и годни за незабавна консумация;
като има предвид, че гореупоменатите череши трябва да бъдат отнесени към подпозиция 20.06 B I от Общата митническа тарифа;
като има предвид, че мерките, предвидени в този регламент, са в съответствие с мнението на Комитета по номенклатурата на Общата митническа тарифа,
ПРИЕ НАСТОЯЩИЯ РЕГЛАМЕНТ:
Член 1
Череши, поставени в смес от вода и алкохол, се класифицират като плодове, годни за незабавна консумация в следната подпозиция от Общата митническа тарифа:
20.06
Плодове, приготвени или консервирани по друг начин, със или без добавки на захар или алкохол:
B.
Други:
I.
Съдържащи добавен алкохол
Член 2
Настоящият регламент влиза в сила на двадесет и първия ден след датата на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 юли 1974 година.